五哀詩 故太子中允知洛陽縣潁公
作者：王禹偁
朝代：宋

paragraphs: 洛陽富文彩，峭拔四子流。
提筆入廣場，辭氣干斗牛。
擢第在芸閣，言事觸冕旒。
左降宰百里，道勝心無憂。
才高恥吏役，放蕩不檢脩。
起應賢良科，下筆不見休。
青宮尚淹恤，赤縣且優游。
輕財糞土賤，高義雲天浮。
懸磬任貧窶，盈樽長獻酬。
知己彼何人，鳳閣與鼇頭。
推挽終不起，壯志將焉收。
晚年圯橋役，關市良可羞。
忽然爲異物，寒草封一丘。
孀嫠應凍餓，交友誰尋求。
遺孫方稚齒，爽秀已遒遒。
皇天若有憑，必使光貽謀。